A4-0067/95

Päätöslauselma vuoden 1996 talousarvion suuntaviivoista: pääluokka I - Euroopan parlamentti / oikeusasiamiestä koskeva liite, pääluokka II - neuvosto, pääluokka IV - yhteisön tuomioistuin, pääluokka V - tilintarkastustuomioistuin, pääluokka VI - talous- ja sosiaalikomitea ja alueiden komitea

Euroopan parlamentti, joka

- ottaa huomioon vuoden 1995 talousarvion ((EYVL L 369, 31.12.94)),

- ottaa huomioon budjettivaliokunnan mietinnön (A4-0067/95),

A. Muistuttaa, että laajentumisen seurauksien varalle esitetään korjaava ja täydentävä lisätalousarvio 1/95 (C4-0083/95) ja että laajentuminen vaikuttaa merkittävästi myös varainhoitovuoteen 1996,

B. Toteaa, että ecun arvo suhteessa Belgian frangiin on laskenut 2,5 prosenttia 12 kuukauden jakson aikana; tämä seikka vaikuttaa erityisesti toimielinten hallinnollisiin talousarvioihin,

C. Korostaa, että vuoden 1996 talousarviota laadittaessa olisi noudatettava tiukkuutta rahavarojen myöntämisessä, pyrittävä avoimuuteen määrärahojen hallinnassa ja kehitettävä työmenetelmiä asianomaisten toimielinten tosiasiallisten tarpeiden arvioimiseksi,

1. Katsoo, että makrotaloudellisten ennusteiden perusteella rahoitusnäkymien 5 otsakkeen (hallintomenot) odotetaan kasvavan 4,2 prosenttia, eli kyseiseen kohtaan kuuluvien määrärahojen kokonaismäärä olisi 4 191 miljoonaa ecua vuoden 1996 hinnoilla, ja

2. Tähdentää, että näitä määrärahoja myönnettäessä on noudatettava 29. lokakuuta 1993 tehtyä, budjettikuria ja talousarviomenettelyn parantamista koskevaa toimielinten välistä sopimusta ja erityisesti sen 19 artiklaa ((Euroopan parlamentti, neuvosto ja komissio huolehtivat moitteettoman rahoitushallinnon varmistamiseksi mahdollisuuksien mukaan siitä, että budjetin käsittelyn ja hyväksymisen yhteydessä jätetään mahdollisuuksien mukaan eri otsakkeisiin käytettävissä oleva liikkumavara, jotta varainhoitovuoden aikana voidaan tarvittaessa ottaa talousarvioon ylimääräisiä määrärahoja ilman rahoitusnäkymien ennakkotarkistusta, sanotun kuitenkaan rajoittamatta 21 kohdan soveltamista (EYVL C 331, 7.12.93, s. 1))); näissä olosuhteissa on tarpeen, että kukin toimielin määrittelee ja perustelee kohteidensa tärkeysjärjestyksen;

3. Ilmoittaa, että sen toimivaltainen valiokunta on pyytänyt asianomaisia toimielimiä esittämään monivuotiset ennusteensa erittelemällä hallinnolliset menot neljään erään: jäsen- ja henkilöstömenot, kiinteistömenot, muut kiinteää omaisuutta koskevat menot sekä tietotekniikkamenot; korostaa, että näiden ajan tasalle saatettujen tietojen ja vuosittaisen erittelyn on oltava käytettävissä ennen vuoden 1996 talousarvioesityksen laatimista;

4. Kiinnittää tässä yhteydessä huomiota siihen, että kiinteistömenot sekä muut kiinteistöjä koskevat menot ovat voimakkaasti kasvaneet, ja katsoo, että näissä olosuhteissa on välttämätöntä suunnitella kaikki tämän alan uudet menot sekä ottaa ne huomioon asianmukaisessa arvioinnissa varainhoitoasetusta ja parlamentin aikaisempia tätä aluetta koskevia päätöslauselmia noudattaen; pyytää, että toimielinten nykyään soveltamista kiinteistöjä koskevista strategioista laaditaan katsaus;

5. Pyytää kaikkia toimielimiä havainnollistamaan hallinnollisten menojen jakautuminen analyyttisen talousarvion avulla ja liittämään se tulojen ja menojen ennakkoarvioon; täsmentää, että kyseisessä analyyttisessä talousarviossa olisi kunkin toimielimen ominaislaatu huomioon ottaen esitettävä kokouksiin ja istuntoihin, parlamentin jäseniin, johtohenkilöstöön kokonaisuudessaan, rakennuksiin ja turvallisuuteen, kalustoon, tietotekniikkaan, tiedotukseen, kääntämiseen, televiestintään ja postiin sekä sekalaisiin toimintakuluihin liittyvät menot; korostaa, että kyseisten menojen esittäminen edistää talousarvion avoimuutta;

6. Korostaa ottavansa huomioon kaikki uusien virkojen perustamista tai virkojen palkkaluokan nostamista sekä virkojen muuntamista koskevat hakemukset aina, kun nämä hakemukset ovat asianmukaisesti perusteltuja ja kun niiden tukena on henkilöstön arviointia ja voimavarojen uudelleenjärjestelyä koskevia mietintöjä,

7. Pyytää tässä yhteydessä asianomaisia toimielimiä esittämään parlamentille ennen vuoden 1996 talousarvioesityksen ensimmäistä käsittelyä ja viimeistään 30. kesäkuuta 1995 osasto- tai osastoryhmäkohtaiset virkaluettelot hallintojärjestyksensä mukaan. Näihin on liitettävä tarvittavat tiedot hierarkkisten rakenteiden sekä vakiintuneiden henkilöstösuhteiden ja henkilöstölle määrättyjen tehtävien vahvistamiseksi,

8. Korostaa pitävänsä tärkeänä Euroopan unionin virkamiesten toiminnan tehokkuutta ja itsenäisyyttä ja pyytää toimielimiä esittämään parlamentille toteuttamansa henkilöstösääntöjen ja erityisesti sen liitteen VII soveltamista koskevat hallinnolliset toimenpiteet ennen vuoden 1996 talousarvioesityksen ensimmäistä käsittelyä ottaen erityisesti huomioon tilintarkastustuomioistuimen varainhoitovuotta 1993 koskevan vuosikertomuksen ((EYVL C 327, 24.11.1994)) johtopäätökset,

9. Toistaa näkemyksensä toimielinten välisen yhteistyön tärkeydestä ja pyytää asianomaisia toimielimiä esittämään parlamentille aloitteita ja konkreettisia esimerkkejä yhteisesti toteutetuista tehtävistä, esimerkiksi kiinteistöpolitiikan ja henkilöstön, erityisesti Euroopan unioniin liittyneiden uusien jäsenvaltioiden kansalaisten palvelukseen ottamisen, sekä ammatillisen koulutuksen osalta,

10. On erittäin tietoinen Euroopan kansalaisten tarpeesta saada asianmukaista tietoa Euroopan unionin politiikoista; pyytää sen asianomaisia elimiä toteuttamaan tiedotuspolitiikkansa perusteellisen uudelleenjärjestelyn yhdessä muiden Euroopan unionin toimielinten kanssa; ehdottaa, että komissio ja Euroopan parlamentin yksiköt aloittavat laaja-alaisen yhteistyön; ilmoittaa aikovansa tarkastaa tämän työn tulokset 30. syyskuuta 1995 mennessä ennen päätöstään vuoden 1996 talousarvion ensimmäisestä käsittelystä;

11. Toistaa vuoden 1995 talousarviota koskevassa 27. lokakuuta 1994 antamassaan päätöslauselmassa ((EYVL C 323, 21.11.1994, s. 133)) esittämänsä pyynnön päätösehdotuksesta parlamentin jäsenten erityisesti Brysselissä oleville avustajille taattavien sosiaaliturvan vähimmäisedellytysten yhdenmukaistamista koskevista säännöistä; pyytää toimivaltaisia elimiään (kvestoreita ja puhemiehistöä) tutkimaan asian tehtävien päätösten sisällyttämiseksi parlamentin vuotta 1996 koskevaan tulojen ja menojen ennakkoarvioon.

12. Korostaa, että STOA:n olisi vastattava parlamentin ja sen elinten avustamista koskeviin vaatimuksiin; sen hallinnollinen kehys ei saisi edistää rinnakkaisten yksiköiden perustamista vaan parlamentin sihteeristön sisäistä yhteisvaikutusta; että tämän lähestymistavan olisi perustuttava vuosittaiseen tarkastusmietintöön (screening); katsoo tästä syystä, että vuotta 1996 koskevat päätökset olisi erotettava päätöksistä, jotka tehdään toimikauden ajaksi parlamentin tutkimusvalmiuksien asianmukaisen arvioinnin perusteella, ja että lyhyen aikavälin päätökset, kuten vuotta 1996 koskevat, eivät saisi rajoittaa keskipitkän aikavälin päätösten soveltamista; talousarvion valvontavaliokunnan johtopäätösten on ohjattava parlamentin kantaa tästä kysymyksestä vuoden 1996 tulojen ja menojen ennakkoarviota koskevassa tarkastelussa;

13. Pyytää, että vuoden 1995 aikana tehtäisiin selvitys liikuntarajoitteisten henkilöiden pääsyä parlamenttiin helpottavista palveluista;

14. Ilmoittaa ottavansa vuoden 1996 talousarvion ensimmäisen käsittelyn yhteydessä ohjeeksi vuoden 1994 talousarvion määrärahojen käytön tulokset erityisesti siitä syystä, että viimeksi kuluneiden varainhoitovuosien aikana hallinnollisille kuluille on laadittu yhtenäistetty nimikkeistö,

15. Pyytää puhemiestään välittämään tämän päätöslauselman asianomaisille toimielimille ja muille elimille sekä komissiolle.